# Llana negra

Llana negra és un curtmetratge catalanoandorrà de ficció dramàtica de l'any 2021 sobre el retrobament de dues germanes, dirigit i coprotagonitzat per l'actriu i directora de cinema catalana Elisabet Terri Ruiz.
Fou coproduït per Fishcorb Films i Imminent Produccions, de 19 minuts de durada i gravat al Coll de la Botella (la Massana). S'estrenà el juliol del 2021 al Cerdanya Film Festival i fou distingit amb fins a 8 guardons i 30 seleccions en esdeveniments cinematogràfics de diversa índole, entre els quals la Bisnaga de Plata en la categoria de millor ficció en la 25a edició del Festival de Màlaga.

## Argument

Na Bruna (interpretada per Elisabet Terri Ruiz) i na Noa (Íngrid Rubio i Ruiz) són dues germanes amb una relació molt complexa, plena de rancor i que duen pràcticament mitja vida sense parlar-se. Na Bruna n'és la germana petita, que acumula un sentiment de ràbia i culpabilitat i és tractada com l'ovella negra, fet que li confereix el títol a la pel·lícula. Ambdues es veuen abocades a retrobar-se a les Valls d'Andorra, en una furgoneta de campament i allà on estiuejaven amb el seu pare (interpretat per Gil Blasi), per tal d'enfrontar-se plegades a una situació del passat en una autocaravana que utilitzen com a divan psicoanalític.

## Producció i estrena

Llana negra es va gravar entre l'octubre del 2020 i el gener del 2021 al Coll de la Botella, pertanyent al nucli d'Arinsal de la parròquia andorrana de la Massana. La producció fou subvencionada amb 4.570 € pel ministeri de Cultura d'Andorra i fou inscrita amb origen espanyol per l'Institut Català de les Empreses Culturals.
S'estrenà per primer cop al Cerdanya Film Festival de juliol del 2021 amb una gran recepció del públic i amb la intenció de classificar-se per als Premis Goya. A Andorra es projectà per primera vegada al Teatre de les Fontetes de la Massana, en el marc del cicle «La Cultura no s'atura» i amb presència institucional del comú i del Govern d'Andorra.

## Crítica

El film és un homenatge a la memòria tant familiar com de l'individu cap a les persones que no hi són però deixen empremta, així com de les ferides del dolor humà. Se l'ha definit com «una trobada íntima, silenciosa i única, partícip d'un ritual ple de respecte» amb una refinada producció, una història madura i ben executada i una consolidació de la trajectòria com a directora de Terri Ruiz.

## Guardons

Llana negra acumulà, entre els anys 2021 i 2022, fins a 30 seleccions en festivals des de l'àmbit català a l'internacional, a banda dels vuit premis següents:
* Bisnaga de Plata al millor curtmetratge de la Mostra de cinema de dones a l'escena del Festival de Màlaga
* Premi a la millor interpretació en la secció de curtmetratges per a Íngrid Rubio al Festival de Cinema de Girona
* Premi del II Festival Visualízame en tu memoria
* Trofeu al Millor Curtmetratge Amateur en Català al Trofeu Torretes Foto-Film del Festimatge de Calella
* Premi de la Crítica del Port Blair International Film Festival
* Millor curt internacional a l'Screen Power Film Festival de Londres
* Millor fotografia a l’Screen Power Film Festival de Londres
* Premi a la millor interpretació per a Íngrid Rubio al Festival Oriana de Sant Andreu de la Barca

## Referències

* ↑ Alberch, Rosa; Seabra, Jordi. «Eli Terri roda el curtmetratge Llana negra, un drama amb l'actriu catalana Íngrid Rubio». Ràdio i Televisió d'Andorra, 08-10-2020. [Consulta: 23 novembre 2022].
* ↑ «Llana negra». Festival Internacional de Cinema en Català, n.d. [Consulta: 23 novembre 2022].
* 1 2 Farías, Noelia. «Elisabet Terri va estrenar “Llana Negra” a les Fontetes». Dona Secret, 09-12-2021. [Consulta: 23 novembre 2022].
* 1 2 3 4 «Llana negra, de Elisabet Terri, ganadora del II Festival Visualízame en tu memoria que patrocina Funespaña con UNED Pontevedra y Fundación Inquietarte» (en castellà). Adiós Cultural, 18-11-2022. [Consulta: 23 novembre 2022].
* 1 2 3 4 Alberch, Rosa. «‘Llana negra’, dos premis més i selecció per a Manchester». Ràdio i Televisió d'Andorra, 12-10-2021. [Consulta: 23 novembre 2022].
* ↑ Alberch, Rosa. «Eli Terri roda el curtmetratge Llana negra, un drama amb l'actriu catalana Íngrid Rubio | Andorra Difusió». Ràdio i Televisió d'Andorra, 08-10-2020. [Consulta: 23 novembre 2022].
* 1 2 «Llana negra» ( PDF) (en castellà). Catálogo Cinespañol. Ministeri de Cultura i Esport d'Espanya, n.d. Arxivat de l'original el 23 de novembre 2022 [Consulta: 23 novembre 2022].
* ↑ Vargas Echevarría, Francisco «Certificat de Nacionalitat Espanyola» ( PDF). Institut Català de les Empreses Culturals, 13-04-2021. Arxivat de l'original el 23 de novembre 2022 [Consulta: 23 novembre 2022].
* 1 2 3 Reynal, Mireia. «'Llana negra' a gran pantalla». Diari d'Andorra, 11-12-2021. [Consulta: 23 novembre 2022].
* 1 2 3 Parra, Eduardo. «"Es gratificante que te premien por algo tan íntimo y personal"» (en castellà). La Opinión de Málaga, 25-03-2022. [Consulta: 23 novembre 2022].
* ↑ Luengo, A. «Elisabet Terri s'endú un Biznaga de Plata a Màlaga per ‘Llana negra’». Diari BonDia, 03-03-2022. [Consulta: 23 novembre 2022].
* ↑ Castillón, X. «‘Ecos' guanya el Festival de Cinema de Girona - 14 nov 2021». El Punt Avui, 14-11-2021. [Consulta: 23 novembre 2022].
* ↑ «Foto-Film tanca el Festimatge lliurant els premis dels Torretes de fotografia i curtmetratges». Ajuntament de Calella, 24-04-2022. [Consulta: 23 novembre 2022].